Γνωμοδότηση της Οικονομικής και Κοινωνικής Επιτροπής για την «Πρόταση Οδηγίας του Ευρωπαϊκού Κοινοβουλίου και του Συμβουλίου που τροποποιεί την οδηγία 78/548/ΕΟΚ του Συμβουλίου περί προσεγγίσεως των νομοθεσιών των κρατών μελών των αναφερομένων στη θέρμανση θαλάμου επιβατών των οχημάτων με κινητήρα»

(1999/C 101/04)

Στις 28 Οκτωβρίου 1998, και σύμφωνα με το άρθρο 100Α της συνθήκης περί ιδρύσεως της Ευρωπαϊκής Οικονομικής Κοινότητας, το Συμβούλιο απεφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα «Ενιαία αγορά, παραγωγή και κατανάλωση», στο οποίο ανατέθηκε η προετοιμασία των σχετικών εργασιών, επεξεργάσθηκε τη γνωμοδότησή του στις 9 Δεκεμβρίου 1998 με βάση την εισηγητική έκθεση του κ. Bagliano.

Η Οικονομική και Κοινωνική Επιτροπή, κατά την 360ή σύνοδο ολομέλειάς της, συνεδρίασης της 27ης Ιανουαρίου 1999, υιοθέτησε με 114 ψήφους υπέρ, 3 κατά και 2 αποχές την ακόλουθη γνωμοδότηση.

1. Εισαγωγή

1.1. Η οδηγία 78/548/EΟΚ της 12ης Ιουνίου 1978 αφορά τα συστήματα θέρμανσης των διαμερισμάτων επιβατών των μηχανοκίνητων οχημάτων (οχήματα της κατηγορίας Μ1) και ειδικότερα τα συστήματα εκείνα που εκμεταλλεύονται την θερμότητα η οποία παράγεται από τα αέρια εξατμίσεως ή από τον αέρα ψύξεως των κινητήρων.

1.2. Σκοπός των προβλεπόμενων διατάξεων ήταν να διαφυλαχθούν οι επιβάτες των μηχανοκίνητων οχημάτων από δύο κινδύνους που συνδέονται με τα εν λόγω συστήματα και συνεπώς από την δυνατότητα επαφής τους με στοιχεία που μπορούν να προξενήσουν εγκαύματα ή την είσοδο εντός του διαμερίσματος πιο μολυσμένου αέρα από τον εξωτερικό αέρα.

1.3. Σήμερα υπάρχουν και χρησιμοποιούνται σε ορισμένους τύπους οχημάτων αυτόνομες θερμάστρες οι οποίες συνήθως λειτουργούν με πετρέλαιο, βενζίνη ή υγραέριο (LPG).

1.4. Οι συσκευές αυτές ενδέχεται να εμφανίσουν τα ίδια μειονεκτήματα με εκείνα που αναφέρθηκαν στο σημείο 1.2. Με την παρούσα πρόταση οδηγίας, η Επιτροπή επιζητεί να επιβάλει τεχνικές προδιαγραφές για τις εν λόγω διατάξεις και την τοποθέτησή τους στα οχήματα για την προστασία του καταναλωτού.

2. Κύρια σημεία της πρότασης

2.1. Η Επιτροπή, αναφερόμενη στην οδηγία-πλαίσιο 70/156/EΟΚ περί ευρωπαϊκής εγκρίσεως τύπου των οχημάτων και των συστημάτων, κατασκευαστικών στοιχείων και τεχνικών ενοτήτων οχημάτων καθώς και στις επακόλουθες τροποποιήσεις, προτείνει την επέκταση του πεδίου εφαρμογής της οδηγίας 78/548/EΟΚ για όλα τα μηχανοκίνητα οχήματα επί των οποίων εφαρμόζεται η οδηγία-πλαίσιο και συνεπώς την επέκτασή της ώστε να καλύπτονται εκτός των μηχανοκινήτων οχημάτων, τα λεωφορεία, τα αυτοκινούμενα τροχόσπιτα, τα ελαφρά και βαρέα εμπορικά οχήματα καθώς και τα ρυμουλκούμενά τους.

2.2. Ακολούθως διαιρεί τις διατάξεις θερμάνσεως του οχήματος σε πέντε κατηγορίες σύμφωνα με το αν εκμεταλλεύονται την θέρμανση που δημιουργείται από τον κινητήρα με την χρησιμοποίηση νερού, αέρα ή ελαίου, ή αντίθετα εάν πρόκειται για θερμάστρες με υγρό ή αέριο καύσιμο.

2.3. Η πρόταση της Επιτροπής επιβάλλει συνεπώς τεχνικές προδιαγραφές σχετικά με την κατασκευή και εγκατάσταση παρόμοιων διατάξεων θέρμανσης και ειδικές προδιαγραφές για κάθε μία από τις κατηγορίες που αναφέρονται στο σημείο 2.2 με στόχο να εξασφαλισθεί ότι:

- κατά την διάρκεια χρήσεως του οχήματος, οι επιβάτες δεν θα έρχονται σε επαφή με τμήμα του οχήματος ή με υπερθερμαινόμενο αέρα που μπορούν να προξενήσουν εγκαύματα,

- ότι ο αέρας που έχει υποστεί θέρμανση δεν πρέπει να παρουσιάζει πλέον ρύπανση μεγαλύτερη απ'ό,τι ο αέρας στο εξωτερικό του ίδιου του οχήματος,

- οι εκπομπές καυσαερίων από τις θερμάστρες πρέπει να βρίσκονται εντός αποδεκτών ορίων.

2.4. Η Επιτροπή προσδιορίζει συνεπώς τις πληροφορίες τις οποίες ο κατασκευαστής του οχήματος και ο κατασκευαστής της διατάξεως θερμότητας πρέπει να αναφέρουν στα πληροφοριακά έγγραφα καθώς και στα πιστοποιητικά έγκρισης τύπου ΕΚ.

2.5. Από 1ης Οκτωβρίου 2000, όλα τα οχήματα νέου τύπου θα πρέπει να εγκριθούν σε ό,τι αφορά τα συστήματα θερμάνσεως του εσωτερικού διαμερίσματος σύμφωνα με τις προδιαγραφές της οδηγίας. Από 1ης Οκτωβρίου 2001 η υποχρέωση αυτή θα ισχύσει για όλα τα οχήματα και τις θερμάστρες που τίθενται στην αγορά.

3. Παρατηρήσεις

3.1. Η παρούσα πρόταση της οδηγίας τροποποιεί το πεδίο εφαρμογής της οδηγίας 78/548/EΟΚ και ορθώς κατά συνέπεια υποβάλλεται προς έγκριση στο Ευρωπαϊκό Κοινοβούλιο και στο Συμβούλιο παρά το ότι πρόκειται για θέματα κατ'ουσίαν τεχνικά και διαδικαστικά.

3.2. Η ΟΚΕ σημειώνει την ολοένα και μεγαλύτερη διάδοση των διατάξεων που καθιστούν ανετότερη την χρήση των μηχανοκίνητων οχημάτων τόσο για τους επιβάτες όσο και για τον χειριστή και συμφωνεί με την Επιτροπή ότι είναι ανάγκη να υπάρξει εναρμόνιση των προδιαγραφών και να λαμβάνονται υπόψη οι διάφορες τυπολογίες οχημάτων για τα οποία προορίζονται οι εν λόγω διατάξεις. Τα συστήματα θερμάνσεως χρησιμοποιούνται πράγματι για εφαρμογές που καλύπτουν την θέρμανση των θαλάμων επιβατών των οχημάτων μεταφοράς επιβατών λεωφορείων και φορτηγών, των θαλάμων κατάκλισης των φορτηγών και των τροχόσπιτων, των χώρων φορτίου των φορτηγών και των ρυμουλκουμένων για την μεταφορά εμπορευμάτων που είναι πολύ ευπαθή σε υπερβολικές πτώσεις της θερμοκρασίας.

3.3. Σε ό,τι αφορά τους «χώρους φορτίου» των φορτηγών και ρυμουλκουμένων, η ΟΚΕ υπενθυμίζει ότι ισχύουν ακριβείς προδιαγραφές για την μεταφορά αλλοιώσιμων εμπορευμάτων και ζώων βάσει της διεθνούς συμφωνίας ΑΤΡ () και ζητεί να γίνει σχετική μνεία στην παρούσα οδηγία.

3.4. Η ΟΚΕ τονίζει τη σημασία που έχουν τα συστήματα θερμάνσεως όσον αφορά την άνεση των επιβατών των οχημάτων και για το λόγο αυτό προτείνει στο τέλος της τρίτης αιτιολογικής σκέψεως να προστεθούν τα εξής:

«ότι οι απαιτήσεις αυτές πρέπει να αποβλέπουν στην εξασφάλιση ανέσεως των επιβατών καθώς και στην εξασφάλιση των καλύτερων δυνατών όρων ασφάλειας.»

3.5. Η ΟΚΕ θεωρεί ότι το Παράρτημα ΙΙ - «πεδίο εφαρμογής και ορισμοί» - πρέπει να μετονομαστεί σε Παράρτημα Ι και να προηγηθεί συνεπώς όλων των άλλων παραρτημάτων ούτως ώστε να καταστεί ευχερέστερη και πιο άμεση η ανάγνωση και συνεπώς η κατανόηση του κειμένου της οδηγίας.

3.6. Οι οδηγίες χρήσεως, λειτουργίας και συντήρησης των διατάξεων θέρμανσης πρέπει να είναι σαφείς και ευκολονόητες για τον χρήστη. Η ΟΚΕ προτείνει συνεπώς τις εξής τροποποιήσεις στο Παράρτημα VII:

- σημείο 1.1:

«Κάθε θερμάστρα συνοδεύεται από σαφείς, ευανάγνωστες και ευκολονόητες οδηγίες λειτουργίας και συντήρησης κ.λπ.»

- νέο σημείο 2.1.4:

«Τα οχήματα που είναι εφοδιασμένα με θερμάστρες πρέπει να συνοδεύονται από σαφείς, ευανάγνωστες και ευκολονόητες οδηγίες σχετικά με την χρήση, τη λειτουργία και την συντήρηση των εν λόγω συσκευών θέρμανσης.»

3.7. Κατά την άποψη της ΟΚΕ, η Επιτροπή θα έπρεπε να κάνει σαφή διαχωρισμό μεταξύ των απαιτήσεων και διαδικασιών έγκρισης σχετικά με την διάταξη θέρμανσης και των απαιτήσεων και διαδικασιών σχετικά με την τοποθέτησή της στο όχημα κατά τρόπον ώστε να καταστεί το κείμενο σαφέστερο και πιο ακριβές.

Βρυξέλλες, 27 Ιανουαρίου 1999.

Η Πρόεδρος της Οικονομικής και Κοινωνικής Επιτροπής

Beatrice RANGONI MACHIAVELLI

() Συμφωνία σχετικά με τις διεθνείς μεταφορές αλλοιώσιμων προϊόντων και τα ειδικά οχήματα που χρησιμοποιούνται για την μεταφορά τους (Γενεύη 1.9.1970).